b'\n_START_ARTICLE_\nReligija\n_START_PARAGRAPH_\nRel\xc3\xadgija (tudi v\xc3\xa9rstvo) je sistem prepri\xc4\x8danj in dejanj, s katerimi \xc4\x8dlovek izra\xc5\xbea svoj odnos do svetega. Obsega tudi predni\xc5\xa1ke ali kulturne tradicije, zapise, zgodovino in mitologijo, kot tudi osebno vero in misti\xc4\x8dno spoznavanje. Izraz \xc2\xbbreligija\xc2\xab\xc2\xa0se nana\xc5\xa1a tako na osebna dejanja kot tudi na skupinske obrede in sporazumevanje, ki izvira iz skupnih prepri\xc4\x8danj._NEWLINE_V okviru evropske religiozne filozofije imajo religije skupno kvaliteto: delitev sveta v dve celostni domeni, od katerih je ena sveta, druga profana. Religijo pogosto opisujejo kot skupni sistem za skladno prepri\xc4\x8danje, ki se osredoto\xc4\x8da na sistem mi\xc5\xa1ljenja, osebo, predmet, bit, ki je v svojem bistvu nadnaravna, sveta, bo\xc5\xbeanska._NEWLINE_S temeljnim prepri\xc4\x8danjem so pogosto povezani moralni kodeksi, dejanja, vrednote, institucije, tradicije, obredi. Ti se lahko do neke mere prekrivajo s koncepti sekularne filozofije. Religijo pogosto opisujejo tudi kot\xc2\xa0\xc2\xbbpot \xc5\xbeivljenja\xc2\xab._NEWLINE_Razvoj religij je v razli\xc4\x8dnih kulturah potekal razli\xc4\x8dno. \xc2\xbbOranizirana religija\xc2\xab\xc2\xa0navadno pomeni organizacijo ljudi, ki podpirajo izvajanje kake religije s predpisanimi prepri\xc4\x8danji, pogosto v obliki pravne entitete. Druge religije verjamejo v osebno razodetje.'